En ung mand blev udsat for røveri på åben gade natten til søndag

Ved du noget? Tip os på 1224@eb.dk eller sms/mms på 1224 (alm. takst)

En 19-årig mand blev natten til søndag røvet på åben gade i Næstved, da han blev passet op af to unge mænd.

Det fortæller Sydsjællands og Lolland-Falsters Politi til Ekstra Bladet.

Episoden fandt sted på Hvedevænget.

- Klokken 01.55 får vi en anmeldelse fra en 19-årig mand. Han er kommet gående og er blevet passet op af to unge mænd, der har truet ham med en pistol og en kniv og tvunget ham til at udlevere sin telefon og et par andre personlige effekter. Han udleverer det og går derefter videre, fortæller Bo Petersen, der er vagtchef hos Sydsjællands og Lolland-Falsters Politi til Ekstra Bladet.

Kort efter kunne politiet anholde to formodede gerningsmænd ikke langt derfra.

- Den forurettede ringede til os, og kort efter kunne en patrulje anholde to unge mænd, der passede på signalementet lige i nærheden. Der er tale om to unge mænd af anden etnisk herkomst end dansk. Den ene er fra lokalområdet, og den anden er fra Kalundborg, siger vagtchefen.

De to er nu sigtet for røveri af særlig farlig karakter og vil blive fremstillet i grundlovsforhør senere søndag.

Fandt kniv

I forbindelse med anholdelsen af de to unge mænd fandt politiet en kniv. De mangler dog stadig at finde pistolen.

- Vi efterforsker stadig sagen og hører rigtig gerne fra vidner, der kan have set noget. Vores fokus lige nu er at finde den pistol, der angiveligt er blevet brugt i forbindelse med episoden, lyder det fra Bo Petersen.

Ifølge vagtchefen har den 19-årige mand det efter omstændighederne godt.

- Han er hjemme på sin bopæl og er i god behold. Han gjorde det eneste rigtige i situationen. Han forholdt sig rolig, udleverede sine ting og ringede til os efterfølgende. Det gjorde, at vi hurtigt kunne komme på sporet af gerningsmændene, siger Bo Petersen.